Vyfde persoon vas oor vermiste Mooinooi-vroueJoey en Anisha van Niekerk (Foto: Facebook) Die polisie in Noordwes het Sondag bevestig ŉ vyfde persoon is in hegtenis geneem in verband met die verdwyning van Joey en Anisha van Niekerk van Mooinooi in Noordwes. Ao. Mpeile Talane, woordvoerder van die polisie, het aan Maroela Media bevestig ŉ 33-jarige persoon is Vrydag in hegtenis geneem. Hy sal Woensdag, 27 Desember, in die Brits-landdroshof verskyn. Vier verdagtes het reeds in die hof verskyn in verband met die verdwyning van Joey (32) en Anisha (30) van Niekerk. Aaron Sithole (23), Koos Strydom (53), Alex Mudau (36) en ŉ vierde verdagte het vlugtig op aanklagte van moord, ontvoering, roof, die onwettige besit van ŉ vuurwapen en dwarsboming van die gereg verskyn. Die vierde verdagte se naam word weerhou omdat daar tans onsekerheid is of hy minderjarig is of nie. Die verdagte se regsverteenwoordiger het aangevoer dat sy kliënt minderjarig is, maar kon geen bewyse hiervan aan die hof lewer nie. Die saak is tot 5 Januarie 2018 uitgestel om onder meer die staat die geleentheid te gee om die verdagte se ouderdom vas te stel. Al vier verdagtes sal in polisieaanhouding bly tot hul volgende hofverskyning. Maroela Media het vroeër berig die twee vroue is op 10 Desember omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe woon. Joey se pa is onlangs oorlede. Hulle was op pad na Pretoria om sy roudiens by te woon, maar is sedertdien nie weer gesien nie. Hul uitgebrande Nissan X-Trail-sportnutsvoertuig is in die Magaliesburg-omgewing gevind. Daar was egter geen teken van die vroue nie.